和五祖老和尚寄鐵牛歌
作者：釋清遠
朝代：宋

paragraphs: 混沌未分先剖判，生成不假陰陽煅。
頭角前來是好牛，皮毛更不重更換。
滿目平田無寸草，饑餐渴飲無生老。
威音王佛是如今，有甚衆生可尋討。
哮吼一聲天地動，達人見處吾無用。
坐斷毗盧世界寬，自是衲僧眼皮重。
一遇知音和始齊，自餘總是閑陪從。